Rådets resolution

af 30. maj 2001

om en toldunionsstrategi

(2001/C 171/01)

RÅDET FOR DEN EUROPÆISKE UNION,

SOM ERINDRER OM:

1. at Det Europæiske Råd i Lissabon den 23. og 24. marts 2000 satte som et centralt strategisk mål for det næste tiår, at EU skal blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed,

2. at Det Europæiske Råd i Tammerfors i oktober 1999 erklærede, at grov økonomisk kriminalitet i stigende grad har skatte- og afgiftsmæssige aspekter,

3. Europa-Parlamentets, Rådets og Kommissionens interinstitutionelle aftale af 22. december 1998 om fælles retningslinjer for EF-lovgivningens affattelse(1),

4. at toldmyndighederne gennemfører kontrol for at sikre overholdelse af reglerne på mange centrale politikområder, f.eks. forbrugerbeskyttelse og beskyttelse af Fællesskabets og medlemsstaternes finansielle interesser; at de spiller en grundlæggende rolle i bekæmpelse af smugleri, forfalskning, svig og andre ulovlige aktiviteter, som omfatter varebevægelser over grænserne; at et vigtigt bidrag på toldområdet til denne bekæmpelse ydes inden for rammerne af artikel 30 i traktaten om Den Europæiske Union; at konventionerne om gensidig bistand og samarbejde mellem toldmyndighederne (Napoli II) og om brug af informationsteknologi på toldområdet (toldinformationssystem) er vigtige nye redskaber til dette formål, og

5. at det stadig er en væsentlig opgave at opkræve told og indirekte afgifter, men at vægtningen af toldvæsenets arbejde gradvis går i retning af håndhævelse af internationale handelsregler og udvikling og anvendelse af procedurer, der kan fremme handelen og styrke konkurrenceevnen i Europa,

SOM BEKRÆFTER de mål og foranstaltninger, der blev anbefalet i Rådets resolution af 25. oktober 1996 om forenkling og rationalisering af Fællesskabets toldregler og -procedurer(2) og Europa-Parlamentets og Rådets beslutning nr. 105/2000/EF af 17. december 1999 om ændring af beslutning nr. 210/97/EF om vedtagelse af et handlingsprogram for toldvæsenet i EF (Told 2000) og om ophævelse af Rådets beslutning 91/341/EØF(3),

SOM ERKENDER:

1. at et velfungerende system til toldklarering kan bidrage effektivt til at styrke EU's konkurrenceevne, og at det er en forudsætning for et godt forretningsklima; den internationale handels stigende omfang og behovet for at sikre hurtig klarering betyder, at der skal udvikles nye metoder for toldklarering og toldkontrol, hvor omlægning til edb, risikoanalyse og samarbejde med erhvervslivet er afgørende værktøjer,

2. at den forestående udvidelse af Den Europæiske Union vil medføre nye udfordringer for toldmyndighederne og nye muligheder for erhvervslivet,

3. at nært samarbejde med toldmyndighederne i tredjelande er af betydning, og navnlig at udvidet samarbejde med toldmyndighederne i de lande, der grænser op til EU, kan bidrage aktivt til smidig grænsepassage og vellykket bekæmpelse af overtrædelser på toldområdet, og

4. at det er vigtigt for det indre markeds funktion, at både toldembedsmænd og erhvervsliv har adgang til tilstrækkelig og relevant uddannelse i fællesskabslovgivning, informationsteknologi og moderne arbejdsmetoder, og bemærker i den forbindelse, at en forundersøgelse har bekræftet fordelene ved at oprette et europæisk toldakademi,

SER POSITIVT PÅ Kommissionens meddelelse om en toldunionsstrategi,

BEKRÆFTER sin generelle tillid og SER FREM TIL at modtage konkrete forslag,

ER ENIG I:

1. at der er behov for en sådan strategi på basis af gensidig åbenhed, fleksibilitet, effektivitet og samarbejde mellem de enkelte landes toldmyndigheder til fremme af deres funktion som én organisme,

2. at indførelse af informationsteknologi overalt i toldunionen er af afgørende betydning, og at det derfor er nødvendigt:

a) at udvikle en realistisk overordnet strategi for anvendelse af informationsteknologi i toldarbejdet og skabe en grænseflade mellem informationsnetværkene

b) at sørge for gensidig adgang til databaser under overholdelse af de relevante bestemmelser om databeskyttelse i Fællesskabet og i medlemsstaterne

c) at udvikle og gennemføre et generelt program til omlægning af toldprocedurerne til edb

d) at udvikle og gennemføre programmer med henblik på udveksling af oplysninger mellem toldmyndigheder, f.eks. det nye edb-baserede forsendelsessystem (NCTS) og toldinformationssystemet (CIS) så hurtigt som muligt, og

3. at helhedsorienterede told- og skatteforanstaltninger, i betragtning af den rolle toldmyndighederne spiller i opkrævning af indirekte skatter, er yderst vigtige, ikke mindst til bekæmpelse af skattesvig,

ER DESUDEN ENIG I:

at det bør være et hovedmål at forbedre samarbejdet mellem toldmyndighederne indbyrdes, mellem toldmyndighederne og erhvervslivet og mellem toldmyndighederne og andre offentlige instanser for at sikre ensartede resultater af anvendelsen af toldlovgivningen og øge myndighedernes evne til effektiv bekæmpelse af svig og andre handlinger, der truer sikkerheden for personer og varer,

NOTERER MED TILFREDSHED:

1. at Kommissionen agter at fortsætte arbejdet med at forenkle toldregler og -procedurer, og at en afgørende del af dette arbejde er fortsættelse af omlægningen til edb og brug af elektroniske midler,

2. at det er Kommissionens mål at forbedre toldkontrollens kvalitet og effektivitet og at udvikle kontrolmetoder ved øget brug af risikoanalyse og revision, og minder samtidig om, at gennemførelsen af toldkontrol fortsat er medlemsstaternes ansvar, og

3. at det er Kommissionens hensigt fortsat at arbejde på forbedring af kvaliteten af de oplysninger, der stilles til rådighed for erhvervslivet, samt adgangen hertil og på forbedring af uddannelsen af både toldembedsmænd og erhvervsliv,

FREMHÆVER:

1. at den fremtidige udvidelse af Den Europæiske Union øger behovet for, at Kommissionen og toldmyndighederne i de nuværende medlemsstater indgår i et nært samarbejde med toldmyndighederne i de tiltrædende stater bl.a. med henblik på at skabe ækvivalente kontrolresultater i alle medlemsstater, nuværende såvel som kommende,

2. at en væsentlig forudsætning for, at toldmyndighederne kan udføre deres opgaver effektivt, er, at der foregår et veludviklet samarbejde med toldmyndighederne i tredjelande, navnlig i naboområder,

3. at toldmyndighederne i kraft af deres mange forskellige opgaver skal arbejde såvel inden for Fællesskabets rammer som inden for rammerne af det toldsamarbejde, der er omhandlet i afsnit VI i traktaten om Den Europæiske Union,

4. at toldvæsenet spiller en vigtig rolle i bekæmpelsen af grænseoverskridende kriminalitet gennem forebyggelse, afsløring og, inden for rammerne af toldmyndighedernes nationale kompetence, efterforskning og forfølgning af strafbare handlinger med hensyn til skattesvig, hvidvaskning af penge og ulovlig handel med narkotika og andre ulovlige varer; at toldmyndighederne bør udbygge deres operationelle samarbejde og samordning, f.eks. fælles toldoperationer baseret på en strategisk tilgang; og at toldvæsen, politi og retsvæsen samarbejder effektivt for at opretholde og udvikle Den Europæiske Union som et område med frihed, sikkerhed og retfærdighed,

5. at en klar og entydig lovgivning, der er brugerne bekendt, og som anvendes af veluddannede embedsmænd, er af afgørende betydning, så ikke kun den lovlige handel kan forløbe glat, men også bekæmpelsen af svig kan være effektiv,

6. at Kommissionen ikke tager skridt til at lægge dele af toldunionens infrastruktur ud til tredjepart uden en grundig analyse af konsekvenserne, herunder ansvarsfordeling, og at arbejdet med en sådan udlægning skal ske i nært samarbejde mellem Kommissionen og medlemsstaterne under overholdelse af medlemsstaternes suverænitet for så vidt angår organisationen af deres toldmyndigheder, og

7. at Fællesskabets toldlovgivning skal danne ramme for, at erhvervslivet i hele Fællesskabets toldområde kan drage fordel af ensartede konkurrencebetingelser,

PÅPEGER:

1. at det er meget vigtigt, at strategien for toldunionen fortsat harmonerer med udviklingen, og at strategien derfor bør evalueres i tide på baggrund af de indhøstede erfaringer, og

2. at erfaringen viser, at Fællesskabets handlingsprogrammer på toldområdet, navnlig Told 2002 og Oisin-programmerne, udgør et godt grundlag for et langsigtet arbejde med henblik på systematisk at forbedre og forenkle toldregler og -procedurer, samtidig med at de sikrer en effektiv beskyttelse af toldområdet, EU's borgere og erhvervsliv samt Fællesskabets egne ressourcer og medlemsstaternes ressourcer,

OPFORDRER KOMMISSIONEN TIL:

1. at foreslå yderligere forenkling, modernisering og rationalisering af toldregler og toldprocedurer, idet den tager i betragtning, at det er nødvendigt både at fremme den økonomiske udvikling og at sikre effektiv kontrol, og inddrager såvel toldmyndigheder som erhvervsliv på et tidligt tidspunkt,

2. at udvikle et generelt program til omlægning af toldprocedurerne til edb og udveksling af toldoplysninger samt en realistisk strategi for udvikling og brug af informationsnetværk i toldarbejdet,

3. at foretage en evaluering af strategien for toldunionen inden fem år, og

GLÆDER SIG i den forbindelse over, at Kommissionen for nylig har oplyst, at det er dens hensigt at forelægge Europa-Parlamentet og Rådet et forslag om forlængelse af Told 2002-programmet med henblik på en yderligere forbedring af det indre markeds funktion,

OPFORDRER MEDLEMSSTATERNE TIL at gøre deres yderste for at føre strategien for toldunionen til en vellykket afslutning,

OPFORDRER KOMMISSIONEN OG MEDLEMSSTATERNE TIL:

1. at deltage i bekæmpelsen af kriminalitet og, hvor det er relevant, at samordne deres aktioner med andre myndigheders, navnlig politi og retsvæsen, og at fortsætte deres bestræbelser på at styrke sammenhængen mellem told- og afgiftsreglerne, og

2. at tage skridt til et øget samarbejde både mellem toldmyndighederne i Den Europæiske Union og med toldmyndighederne i tredjelande, navnlig i naboområderne, med henblik på at bidrage til smidig grænsepassage og effektiv bekæmpelse af svig, og

TILSKYNDER erhvervslivet til at gøre bedst mulig brug af de oplysninger, den uddannelse og de samarbejdsmuligheder, toldmyndighederne tilbyder.

(1) EFT C 73 af 17.3.1999, s. 1.

(2) EFT C 332 af 7.11.1996, s. 1.

(3) EFT L 13 af 19.1.2000. s. 1.